Predkladacia správa

Návrh na uzavretie Dohody medzi vládou Slovenskej republiky a vládou Spojeného kráľovstva Veľkej Británie a Severného Írska o leteckých dopravných službách sa predkladá ako iniciatívny materiál s cieľom vytvoriť právny rámec pre poskytovanie leteckých dopravných služieb leteckými spoločnosťami oboch štátov. 

Dohoda sa pripravuje už od roku 1994, kedy bol v rámci expertných rokovaní dohodnutý a parafovaný spoločný text. V decembri toho istého roku bol posúdený v zmysle našich právnych predpisov a upravený podľa pripomienok kompetentných ministerstiev. Začiatkom r. 2001 nás britská strana informovala, že môžeme začať pripravovať dohodu na podpis. V rámci autentifikácie textov nám britská jazyková služba navrhla niektoré úpravy slovenského znenia dohody. Keďže medzičasom nadobudli platnosť nové legislatívne pravidlá, MDPT SR opätovne predložilo materiál na medzirezortné pripomienkové konanie. Boli vznesené iba formálne pripomienky, ktoré sú v materiáli zapracované.

Ustanovenia dohody vychádzajú z mnohostranného Dohovoru o medzinárodnom civilnom letectve z r. 1944, ktorým sú obe zmluvné strany  viazané. Stanovujú podmienky a pravidlá, za akých môžu určené letecké spoločnosti vykonávať lety,  lietadlá pristávať na území štátov zmluvných strán. Dohoda stanovuje pravidlá pre prevod ziskov do svojich štátov, schvaľovanie a platnosť letových poriadkov, udelenie a zrušenie prevádzkového povolenia, uznanie licencií, oslobodenie od cla, daní a iných platieb, riešenie sporov, bezpečnosť civilného letectva a iné otázky súvisiace s prevádzkovaním leteckých služieb.

	Dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb podľa čl. 7 ods. 4 Ústavy Slovenskej republiky a  na platnosť ktorej sa pred ratifikáciou vyžaduje súhlas Národnej rady Slovenskej republiky. Na žiadosť britskej strany sa navonok uzatvára ako dohoda vládna. Na vykonanie dohody nie je potrebný zákon podľa čl. 7 ods. 5 Ústavy Slovenskej republiky a má prednosť pred zákonmi. Nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA (National Programme for Acquis Adoption). Nekladie nároky na štátny rozpočet a nemá finančný, ekonomický a environmentálny vplyv, ani vplyv na zamestnanosť.